Diari Oficial de la Generalitat Valenciana


Sumari del DOGV 3862, del 23-10-2000 (2000/8402)

ORDRE d'11 d'octubre de 2000, de la Conselleria de Sanitat, per la qual es regula la creació, l'autorització i el funcionament dels serveis farmacèutics d'àrea de salut a la Comunitat Valenciana.
---------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/10/11/(1)/dof/vci/html**

### Dades del document

Número de DOGV
:   3862

Data del DOGV
:   23-10-2000

Secció del DOGV
:   I. DISPOSICIONS GENERALS

Número del document
:   2000/8402


Data del document
:   11-10-2000

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * despeses farmacèutiques
    * legislació
    * producte farmacèutic
    * servei sanitari

ORDRE d'11 d'octubre de 2000, de la Conselleria de Sanitat, per la qual es regula la creació, l'autorització i el funcionament dels serveis farmacèutics d'àrea de salut a la Comunitat Valenciana. [2000/X8402]
  
És un principi bàsic en l'atenció primària de salut disposar d'estructures que aporten el suport tècnic per a la participació i col·laboració amb els professionals sanitaris per tal d'aconseguir com a finalitat última l'ús racional del medicament.
  
És necessari instrumentar des de l'ordenació dels recursos farmacèutics els mecanismes de què es dota el sistema sanitari públic per assolir aquesta finalitat. La Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana regula les funcions i activitats que han de fer-se en atenció primària a través dels serveis farmacèutics d'àrea de salut, en el títol II, capítol I, secció 3a. En l'article 1 de la llei esmentada es consideren els serveis farmacèutics d'àrea de salut integrants del nivell d'atenció farmacèutica primària.
  
Aquests serveis farmacèutics d'àrea de salut, d'acord amb el que preveu l'article 5 de la Llei 6/1998, estan subjectes al règim d'autorització administrativa previ a la creació, obertura i funcionament, ampliació, modificació, trasllat o tancament, i és la Conselleria de Sanitat la competent per a la tramitació i resolució dels expedients a què fa referència l'article 5.1.
  
Cal, per tant, que aquests serveis d'àrea de salut es posen en funcionament d'immediat per tal de garantir l'atenció farmacèutica en l'àmbit d'atenció primària.
  
En aquesta línia, la Conselleria de Sanitat vol instrumentar les funcions assignades a aquests serveis a través dels farmacèutics d'àrea, especialitzats i adequadament formats en l'ús racional del medicament.
  
En conseqüència, a proposta de la Direcció General per a la Prestació Farmacèutica i fent ús de les competències que té atribuïdes aquesta Conselleria per l'article 35e) de la Llei 5/1983, de 30 de novembre, de Govern Valencià; pel Decret 87/1999, de 30 de juliol; i pel Decret 198/1999, de 19 d'octubre, pels quals s'aprova el Reglament Orgànic i Funcional de la Conselleria de Sanitat i segons el dictamen del Consell Jurídic Consultiu de la Comunitat Valenciana,
  
ORDENE
  
Article 1
  
La present ordre té com a finalitat establir el procediment de creació i funcionament dels serveis farmacèutics d'àrea de salut previstos en l'article 40 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana. Aquests serveis farmacèutics d'àrea, amb una dependència directa del gerent d'àrea, englobaran i estructuraran les funcions i activitats orientades a l'ús racional del medicament en Atenció Primària, d'acord amb les directrius que establisca l'administració sanitària.
  
Article 2
  
2.1 S'establirà un servei farmacèutic per àrea de salut com a mínim.
  
2.2 Aquests serveis farmacèutics d'àrea de salut estaran quant al funcionament, sota la responsabilitat directa d'un farmacèutic la presència i actuació professional del qual és necessària per al desenvolupament de les funcions previstes en l'apartat 2.3 d'aquesta ordre.
  
2.3 Els serveis farmacèutics d'àrea de salut, en el seu àmbit d'actuació, d'acord amb el que preveu l'article 42 de la Llei 6/1998, d'Ordenació Farmacèutica de la Comunitat Valenciana, tindran les funcions següents:
  
a) La coordinació de la prestació farmacèutica.
  
b) Assumir la responsabilitat tècnica de l'adquisició, custòdia, conservació i subministrament de medicaments als dipòsits dependents, per a l'aplicació dins de les estructures d'atenció primària del sistema públic de salut.
  
c) Preparar fórmules magistrals o preparats oficinals per aplicar-los dins de les estructures d'atenció primària del sistema públic de salut.
  
d) Establir un sistema eficaç i segur de subministrament, custòdia i correcta conservació de medicaments en els dipòsits dependents.
  
e) Formar part de les comissions de salut en les quals puguen ser útil els seus coneixements.
  
f) Promoure l'elaboració, actualització i difusió de la Guia Farmacoterapèutica.
  
g) La informació sobre medicaments als professionals sanitaris.
  
h) L'educació sanitària sobre medicaments dirigida a la població de la seua àrea de salut.
  
i) Col·laborar amb les oficines de farmàcia.
  
j) Avaluar la utilització de medicaments.
  
k) Col·laborar amb el sistema de farmacovigilància en la detecció dels efectes adversos dels medicaments.
  
l) Subministrament de medicaments estrangers.
  
m) Promoure o col·laborar en els programes que s'establisquen en relació amb l'ús racional del medicament.
  
n) Col·laborar amb els hospitals i serveis d'atenció especialitzada.
  
o) Col·laborar amb els equips d'Atenció Primària en l'elaboració i execució de programes sanitaris i en l'elaboració i seguiment de protocols de tractament.
  
p) Participar en els programes d'investigació i assajos clínics que siguen realitzats en el seu àmbit d'actuació, d'acord amb el que preceptua la normativa vigent en matèria d'assajos clínics.
  
2.4 Atenent al volum d'activitat professional d'aquests serveis farmacèutics i, de manera específica, les característiques de l'àrea de salut (dotació d'instal·lacions sanitàries, factors geogràfics, socioeconòmics, demogràfics, climatològics i de dotació de vies i mitjans de comunicació), podrà establir-se la necessitat de farmacèutics addicionals. Tot això segons els criteris que preveja la Subsecretaria de l'Agència Valenciana de Salut i la Direcció General per a la Prestació Farmacèutica.
  
2.5 Els serveis farmacèutics d'àrea de salut hauran de disposar, almenys, de les dependències següents:
  
a) Magatzems generals
  
b) Magatzems específics
  
c) Zona destinada a l'administració o gestió
  
d) Zona de farmacotècnia
  
Article 3
  
Els serveis farmacèutics d'àrea de salut se sotmetran, pel que fa al règim d'autorització, modificació, trasllat, suspensió i clausura, al que disposen el Decret 27/1987, de 30 de març, del Consell de la Generalitat Valenciana; l'Ordre de 10 d'abril de 1989, de la Conselleria de Sanitat i Consum; i la Resolució de 18 de novembre de 1992, del conseller de Sanitat i Consum. Igualment, quant al registre i funcionament, s'ajustaran al que estableixen la present disposició i la normativa de la Generalitat Valenciana per als centres, serveis i establiments d'atenció farmacèutica i a totes les disposicions que en matèria d'ordenació farmacèutica s'establisquen a la Comunitat Valenciana i els siguen aplicables.
  
Per a obtenir l'autorització, el gerent d'àrea haurà de presentar una sol·licitud davant la Direcció General per a la Prestació Farmacèutica, acompanyada de documentació acreditativa del farmacèutic responsable (títol de llicenciat), així com el pla de la distribució de les diverses dependències del servei, la relació de material i instrumental de què disposa i la memòria d'activitats.
  
Article 4
  
L'atorgament de les autoritzacions previstes en la present ordre correspondrà al director general per a la Prestació Farmacèutica, d'acord amb el que estableix l'article 14 del Decret 87/1999, de 30 de juliol, pel qual s'aprova el Reglament Orgànic i Funcional de la Conselleria de Sanitat, el qual les concedirà mitjançant una resolució degudament motivada.
  
Article 5
  
El Servei d'Ordenació i Control Farmacèutic anotarà d'ofici en el Registre Oficial d'Establiments i Serveis Sanitaris d'Atenció Farmacèutica de la Comunitat Valenciana, previst en l'article 61 de la Llei 6/1998, d'Ordenació Farmacèutica de la Comunitat Valenciana, totes les autoritzacions concedides i comunicarà al gerent d'àrea el número de registre amb què quedarà inscrit oficialment.
  
Article 6
  
Els gerents d'àrea facilitaran la disponibilitat dels recursos de personal i materials amb què hauran de dotar-se aquests serveis farmacèutics d'àrea de salut, que permeten el desenvolupament de les funcions abans citades i altra normativa d'aplicació vigent.
  
Article 7
  
Les infraccions al que preveu la present ordre se sancionaran d'acord amb el que estableix la Llei 14/1986, de 25 d'abril, General de Sanitat; Llei 25/1990, de 20 de desembre, del Medicament; i Llei 6/1998, de 26 de juny de 1998, d'Ordenació Farmacèutica de la Comunitat Valenciana.
  
DISPOSICIÓ TRANSITÒRIA
  
Mentre no es dispose de prou superfície en els serveis farmacèutics d'àrea de salut, els farmacèutics d'àrea podran utilitzar per a les funcions de farmacotècnia la zona destinada a aquesta finalitat de l'hospital adscrit d'àrea.
  
DISPOSICIONS FINALS
  
Primera
  
Es faculten el director general per a la Prestació Farmacèutica i la subsecretària per a l'Agència Valenciana de la Salut, perquè adopten les mesures necessàries per al desenvolupament i l'execució de la present ordre.
  
Segona
  
La present ordre entrarà en vigor l'endemà de ser publicada en el Diari Oficial de la Generalitat Valenciana.
  
València, 11 d'octubre de 2000
  
El conseller de Sanitat,


Còpia Permalink ELI